Vavelio katedra
Šventųjų Stanislovo ir Vaclovo katedra – katedra Lenkijoje, Krokuvoje; Krokuvos arkivyskupijos centras. Katedra stovi ant Vavelio kalvos. Šioje katedroje vykdavo Lenkijos monarchų karūnacija. Čia taip pat nuo XIV a. buvo laidojami Lenkijos karaliai. Valdovams pridedant papildomas laidojimo koplyčias katedra daug kartų buvo išplečiama ir perstatoma. Altoriaus paveikslas „Kristaus nukryžiavimas“ tapytas XVII a. Žygimanto bokšte kabo pats žinomiausias Lenkijoje Žygimanto varpas su Lietuvos Vytimi ir Lenkijos ereliu.